סמסונג גלקסי S4: איך הוא עומד מול המתחרים הצעירים?
מי שעוקב אחר הבלוג שלי מימיו הראשונים שם לב ודאי לשינוי מהותי שעבר עליו. בחודשים האחרונים, עיקר ההתמקדות שלו הוא פחות בחפיצים שקניתי, ויותר בחפיצים שקיבלתי לנסות. כך נוצר מצב שבשלושת החודשים האחרונים, החלפתי מספר רב מאוד של טלפונים סלולריים, ועם הטלפון האישי שלי יצא לי לבלות מספר ימים בודדים בין לבין.
אני לא מתלונן חלילה, להיפך. אחת המטרות של הבלוג הזה היתה לאפשר לי להניח את הידיים שלי על הטלפונים הסלולריים החדשים והמתקדמים ביותר והמטרה הזאת די הושגה. כשמדובר במעבר ממכשיר אנדרואיד אחד לאחר, זה יותר מדי מסובך. כל שצריך לעשות הוא להעביר את התמונות, לבצע העברה של ההודעות מהוואטסאפ, להתקין מחדש את האפליקציות שאני משתמש בהן באופן קבוע, לעשות Log-In היכן שצריך, וזהו פחות או יותר, תהליך של שעה בערך. לכן, התשובה שלי לשאלה הקבועה "לא נמאס לך כל פעם להעביר הכל מטלפון לטלפון" היא שזה שווה את זה.
למי שטרם הבין זאת מהפוסטים הקודמים, המכשיר האישי שלי הוא Samsung Galaxy S4, בדגם i9505. זה לא הדגם שיובא באופן רשמי לארץ, אלא זה שאמור לתמוך בתדרי LTE, וכולי תקווה שכאשר יחל השימוש ברשתות האלו, אכן יתמוך בהן. למי שאין סבלנות לקרוא את הפוסט שכתבתי בסמוך לתאריך הקנייה שלו, אספר בקצרה את הסיבות שהביאו אותי לקנות דווקא אותו. את ה-i9505 קניתי כחצי שנה לאחר שהושק, לאחר שמצאתי את עצמי במצב בו יצר ההרפתקנות שלי גבה את חייו של הטלפון הקודם שלי.
בתקופה בו החלטתי לקנות אותו, הוא עדיין היה ספינת הדגל של סמסונג (ה-Note 3 עדיין לא הושק באותו זמן), והתהדר במפרט עוצמתי מאוד. מעבר לכך, קיויתי שאוכל לחזור באמצעותו לעולם צריבות הרומים על מכשירים, פעולה שנהניתי מאוד לבצע עם מכשירי הסמסונג הקודמים שהיו ברשותי. בנוסף לכך, היתה לו סוללה בקיבול של 2600mAh, שאיפשרה לו משך זמן פעולה של יום שלם ללא טעינה, ואפילו קצת יותר.
השתמשתי בו באופן קבוע במשך כחצי שנה בערך. בשל העובדה שהקפדתי לשמור עליו בתוך קייס כמעט תמיד, חיצונית הוא עדיין נראה נפלא, ואין עליו כמעט פגמים חיצוניים. כשאני אומר "נפלא" אני מתייחס למצבו הפיזי. מבחינת מראה כללי, ביחס למכשירים של שנת 2014, הגלקסי אס 4 נראה לצערי מעט זול ופשוט, בעיקר מכסה הסוללה הפלסטי עם הגימור המנוקד, שסמסונג לא היתה מעיזה לשים כיום אפילו במכשירי ה-Low End שלה.
נכון להיום, הגלקסי אס 4 שלי מריץ את מערכת ההפעלה אנדרואיד בגרסת קיטקאט 4.4.2, גרסה חדשה יחסית שטרם הגיע לרוב מכשירי האנדרואיד בשוק. יחד עם זאת, המכשיר הזה התעדכן כבר מגרסה 4.2.2 לגרסה 4.3 וכעת לגרסה 4.4.2, מה שאומר שעתיד עדכוני מערכת ההפעלה שלו די מעורפל. תוסיפו לכך את העובדה שבעוד כשלושה חודשים הטלפון הזה "יחגוג" שנה וחצי להשקתו (פרק הזמן המקסימלי לעדכוני גרסה אצל רוב יצרניות האנדרואיד) ותוכלו להבין שככל הנראה את גרסה L, הטלפון הזה יראה רק בכתבות שאקרא עליה בדפדפן שלו.
הפסימיות הזאת מקבלת אצלי גם חיזוק מהעובדה שקודמו, הגלקסי אס 3, לא יעודכן מעבר לגרסת אנדרואיד 4.3, וקשה לי להאמין שמכשיר שהושק שנה לאחר מכן, ימשיך להתעדכן שתי גרסאות אנדרואיד מעבר למה שעודכן קודמו. סביר מאוד להניח שמפתחים עצמאיים ייצרו עבורו גרסאות רום לא רשמיות, אולם צריבה של רום כזה (משהו שטרם עשיתי) תפעיל את מערכת ה-KNOX של סמסונג, אשר מסמנת באופן בלתי הפיך מכשירים שנצרב בהם רום שאינו רשמי, ותגרום לאחריות (שממילא לא אוכל לממש בארץ) להתנדף לחלוטין, ותעמיד את הטלפון שלי בסיכון שלא בטוח שבא לי לקחת.
כטלפון, הוא מתפקד מצוין. הרמקול חזק מספיק לטעמי, וגם השמע באפרכסת. הבעיה היחידה בהקשר הזה היא סוגיה שמסתבר שידועה למשתמשים רבים אחרים ברשת: מסתבר שחיישן הקרבה, האחראי על כיבוי והדלקת המסך כאשר מקרבים את המכשיר לאוזן ומרחיקים אותו ממנה, רגיש ללכלוך. ככל הנראה, חדר מעט אבק לתוך חיישן הקרבה (דרך הגריל של האפרכסת), וגרם לכך שכאשר אני מרחיק את המכשיר מהאוזן בסיום השיחה, המסך לא נדלק מחדש. כדי לנתק את השיחה, או כדי להשתמש במכשיר תוך כדי השיחה, עליי ללחוץ על כפתור הבית ולהדליק את המסך ידנית. זה לא סוף העולם, אבל זה מעיק.
בחיפושיי אחר פתרון אפשרי, הגעתי להודעה בפורום שבה ממליצים להשתמש בספריי אויר דחוס, ולרסס אותו ישירות לתוך האפרכסת, בתקווה כי הדבר יעיף את הלכלוך מהחיישן. בניגוד למאות משתמשי הפורום שפרסמו הודעות תודה נלהבות, אצלי זה לא עבד. המחיר שאני משלם על כך שייבאתי את המכשיר באופן אישי (במחיר שעמד על 1000 ש"ח פחות מהמחיר בארץ) ולא דרך היבואן הרשמי, הוא ויתור על אפשרות לתקן את התקלה הזאת, שוודאי היתה נכללת באחריות הרשמית.
מגמת גדילת מסכי הסמארטפונים ממשיכה בשנה האחרונה בשיא כוחה. אחרי בדיקת מכשירים כדוגמת ה-LG G Flex, ה-Sony xperia Z Ultra ואפילו ה-LG G3, היה לי כיף כל פעם מחדש לחזור ל-Galaxy S4 שלא דורש מתיחה לא הגיונית של אצבעות הידיים. כמובן שאם הייתם שואלים אותי לפני שלוש שנים מה דעתי על מכשיר עם מסך 5 אינץ', הייתי זועק זעקות שבר ומסביר לכם שכבר ככה בקושי אפשר להשתמש במסך העצום של הגלקסי אס 2 (או ה-Sony xperia Z1 Compact של ימינו). כנראה שלכל דבר ניתן להתרגל, ובכל זאת, לדעתי, נכון לכתיבת שורות אלו, אין צורך בטלפון סלולרי במסך בגודל שמעבר ל-5 אינץ'. מסך ה-Super AMOLED עדיין נראה ססגוני וצבעוני, אך באופן כללי, ביחס למסכי מכשירים אחרים, בבהירות אוטומטית, הגלקסי אס 4 נראה מעט כהה.